C 342/70
DA
Den Europæiske Unions Tidende
6.9.2022
Onsdag den 16. februar 2022
2. opfordrer Kommissionen til at gøre vedvarende offshoreenergi og andre relevante energiteknologier et centralt led i EU's energisystem inden 2050;
3. understreger, at energibesparelser, energieffektivitet og vedvarende energi er blandt de vigtigste drivkræfter for at opnå en klimaneutral økonomi; minder om EU's efterlevelse af energieffektivitet først-princippet og fremhæver betydningen af at implementere dette princip i al relevant lovgivning og relevante initiativer;
4. fremhæver, at energiproduktionsmålene for vedvarende offshoreenergi i alle EU's have, som det er beskrevet i Kommissionens meddelelse COM(2020)0741, er mindst 60 GW i 2030 og 340 GW i 2050; minder om, at ifølge Kommissionens konsekvensanalyse, som ledsager meddelelse COM(2020)0562 (16), skal den installerede effekt af havvindmølleparker være på 70-79 GW for at sikre en omkostningseffektiv fremgang hen imod en 55 %-reduktion inden 2030; opfordrer medlemsstaterne og den offentlige og private sektor til at overgå reduktionsmålet på 55 % inden 2030; opfordrer indtrængende Kommissionen til at revidere reglerne for offentlige indkøb og statsstøttereglerne for at sikre en omkostningseffektiv omstilling understøttet af et velfungerende marked, der presser anvendelsen af offshore vindenergi; bemærker, at der findes farvande med i vidt omfang uudnyttet potentiale for vedvarende offshoreenergi såsom Atlanterhavet, Middelhavet, Østersøen og Sortehavet; fremhæver, at beslutningen om at finde plads til denne yderligere kapacitet af vedvarende offshoreenergi inden 2030 er af største betydning og bør anses for en prioritet samt fastsættes som sådan i EU inden 2023/2024, således at anlæggene kan stå færdige pr. 2030; fremhæver, at offshore-vindkraftens og den oceanbaserede energis konkurrenceevne som energikilde vil fortsætte med at stige, og at priserne fortsat vil falde yderligere i takt med den fortsatte udvikling og udbredelse; understreger, at vedvarende offshoreenergi er en bæredygtig energikilde, og at et bæredygtigt og pålideligt energisystem skal kombinere vedvarende offshoreenergi med andre energiteknologier, lagringsmuligheder og fleksibelt energiforbrug;
5. mener, at vedvarende offshoreenergi skal være bæredygtig i hele værdikæden og have begrænsede negative indvirkninger på miljøet og på den økonomiske, sociale og territoriale samhørighed; minder om, at den europæiske grønne pagt indeholder et tilsagn om, at ingen skal lades i stikken; understreger, at menneskers velbefindende bør være det centrale hensyn i den grønne omstilling;
6. bemærker den konkurrencefordel, som EU-virksomheder og -teknologier har inden for vedvarende offshoreenergi; opfordrer Kommissionen til at sikre, at EU bevarer sin teknologiske førerposition, fastholder talentmassen og leverer økonomisk overkommelig, ufarlig og bæredygtig energi, samtidig med at der tages hensyn til de potentielle konsekvenser, herunder dem der vedrører klimaforandringer og havmiljøet; understreger betydningen af at fastholde denne konkurrencefordel; understreger potentialet for vækst i sektoren og dens bidrag til EU's økonomi, herunder eksport af teknologi og systemer; fremhæver betydningen af at støtte investeringer i forskning og udvikling og bygge innovative teknologi-industrisystemer til vedvarende offshoreenergi gennem tværnationalt samarbejde og partnerskaber inden for Horisont Europa med henblik på at fremme og støtte solide EU-værdikæder, der er afgørende for de to omstillinger, samtidig med hurtig ibrugtagning af den innovation, der finder sted på området; understreger betydningen af industriarbejdspladser af høj kvalitet for at fremme en retfærdig omstilling;
7. understreger behovet for at opretholde en ren, konkurrencedygtig og bæredygtig forsyningskæde for vedvarende offshoreenergi inden for EU; understreger derfor behovet for, at leverandørerne efterlever de allerhøjeste standarder for kvalitet, sundhed, sikkerhed og miljø i henhold til EU-certificering og -standarder fastslået gennem en samrådsprocedure med alle relevante interessenter; fremhæver yderligere behovet for at minimere transportomkostningerne i forsyningskæden; mener, at offentlige udbud bør tage disse elementer i betragtning;
8. fremhæver, at ibrugtagningen af vedvarende offshoreenergi er en ideel lejlighed for øer og regioner i den yderste periferi til at dekarbonisere deres energimiks og massivt nedtrappe deres afhængighed af import af fossile brændstoffer; opfordrer til, at initiativet »Ren energi til EU's øer« intensiveres med et stærkt fokus på vedvarende offshoreenergi; minder om, at øer er særligt berørt af vandstandsstigningen i havene;
9. opfordrer Kommissionen til snarest muligt at foretage en konsekvensanalyse, der afklarer de økonomiske og socioøkonomiske konsekvenser af vedvarende offshoreenergi, og herunder sætte særligt fokus på eksisterende jobs og jobs skabt i forbindelse med implementeringen af 300-450 GW kapacitet inden 2050;
(16)
SWD(2020)0176.